Kampi demokrat gati për garën presidenciale brenda partisë 
Demokratët do të zhvillojnë debate mujore për të zgjedhur kandidatin zyrtar të partisë që do të konkurojë përballë Presidentit Donald Trump në 2020-n
Beteja për zgjedhjen e kandidatit presidencial të Partisë Demokrate fillon këtë javë, me debatin e parë të atyre që do të jenë debate mujore mes kandidatëve përpara zgjedhjeve paraprake në fillim të vitit të ardhshëm. Debatet e para do të mbahen të mërkurën dhe të enjten ku do të paraqiten dhjetë konkurrentë të ndryshëm çdo natë që konkurrojnë për të fituar të drejtën për t’u përballur me Presidentin Donald Trump në nëntor të vitit 2020. Korrespondenti i Zërit të Amerikës Jim Malone njofton nga Uashingtoni. Mund të jetë kampi më i ngarkuar demokrat i të gjitha kohërave, i udhëhequr tani nga ish-nënpresidenti Joe Biden. Argumenti i Biden është se ai është kandidati më i fortë për t’u ndeshur me Presidentin Donald Trump vitin e ardhshëm. Ditët e fundit, Biden-i është sulmuar se ka mbrojtur punën e tij të gjatë kohë më parë me dy senatorë që mbështesnin ndarjen raciale, potencialisht duke hapur një betejë të re për të. Pas Bidenit në anketa është senatori i Vermontit, Bernie Sanders dhe senatorja e Massachusetts, Elizabeth Warren, e cila është ngritur me shpjetësi. Pete Buttigieg, dikur një kryetar pak i njohur i bashkisë së South Bend-it, në Indiana dhe senatorja e Kalifornisë, Kamala Harris, janë në nivelin e kandidatëve që gëzojnë mbështetje të lartë. Një grup i madh i pretendentëve të tjerë demokratë vazhdon të mbetet prapa, duke shpresuar të marrin vëmendjen e duhur përmes një performance të mirë në debat. Debatet shënojnë një kthesë në fushatë, thotë analisti Kyle Kondik. Kandidatët do të jenë nën presion për të bërë përshtypje sa më shpejtë, thotë eksperti Larry Sabato. Presidenti Trump ka të ngjarë të jetë pika qendrore e sulmit në debatet e demokratëve dhe ai tashmë mezi pret të përballet me kandidatët demokratë. Elizabeth Warren është kandidatja kryesore në debatin e parë të mërkurën ndërsa Biden, Sanders, Buttigieg dhe Harris do të jenë të gjithë në skenë në natën e dytë të debatit të enjten.